GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 021-05/20-01/12**

**URBROJ: 2186/03-02-20-2**

**Cestica, 08.06.2020.**

**ZAPISNIK**

sa 18. sjednice Općinskog vijeća Općine Cestica održane dana 04. lipnja 2020. godine u prostorijama Općine Cestica s početkom u 19,30 sati.

**PRISUTNI VIJEĆNICI:** Darko Majhen, Lucija Rodeš, Tomislav Lazar, Ivan Posavec, Stjepan Bistrović, Tanja Veršić, Ivan Hohnjec, Ivan Bednjanić Bunić, Denis Kotolenko, Darijan Vinter, Milan Borak, Vlado Hip, Marijan Županić, Nives Božić

**ODSUTNI:** Marina Košutar

**OSTALI PRISUTNI:** Mirko Korotaj, Žarko Rodeš

**ZAPISNIČAR:** Gabriela Kos

Predsjednik Vijeća Darko Majhen otvara 18. sjednicu Općinskog vijeća Općine Cestica, pozdravlja sve vijećnike, te konstatira da je od 15 vijećnika/ca prisutno 14 vijećnika/ca te postoji kvorum i Odluke se mogu donositi pravovaljano. Nadalje govori o tome kako je zaprimio obavijest o osnivanju Kluba vijećnika SDP-a u općinskom vijeću te da je predsjednica kluba Nives Božić, a zamjenik Vlado Hip. Vijećnici su u materijalima dobili i Zapisnik sa 17. sjednice, 5. i 6. izvanredne elektroničke sjednice Općinskog vijeća Općine Cestica te pita prisutne da li ima kakvih primjedaba na Zapisnik? Kako primjedaba nema stavlja Zapisnik sa 17. sjednice te 5. i 6. izvanredne elektroničke sjednice na usvajanje. Svi vijećnici glasaju za te predsjednik vijeća konstatira da su Zapisnici sa 17. sjednice, 5. i 6. izvanredne usvojeni jednoglasno, sa 14 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnica Nives Božić postavlja pitanja vezano uz divlja odlagališta – kakva je trenutna situacija sa time, kada će se dobiti žuta kanta te da li su se roditelji javili za popodnevnu smjenu u vrtić Zeko.

Vijećnik Vlado Hip postavlja pitanje da li će se paralelno sa kanalizacijom u Vratnu Gornjem u ulici Matije Gupca postavljati i oborinska odvodnja te kolika će biti cijena POS-ovih stanova.

Vijećnik Stjepan Bistrović postavlja pitanje što će se učiniti po pitanju krađa Roma na području Gornjeg Vratna? Oni i dalje haraju i to ne samo Romi sa područja Gornjeg Vratna nego i neki nepoznati. Znaju da im policija ništa ne može. Sami moramo za njima u potjeru dok nešto ukradu. Apelira na vijećnike da se što prije donese odluka sa nekim konkretnim mjerama na koji način Rome spriječiti u njihovim postupcima. Ako je potrebno treba i Vladu obavijestiti o tome i da im se zaprijeti ukidanjem socijalnih pomoći. Njima se onda stvarno ništa ne može, oni mogu skidat reflektore sa vatrogasnog vozila, krasti, prijetiti i zato što im se ništa ne događa, što ih nitko ne kažnjava i dalje će to raditi.

Vijećnik Tomislav Lazar postavlja pitanje kada će se asfaltirati igralište kod osnovne škole Cestica? Već se o tome pričalo, ali nije ništa poduzeto.

**ODGOVORI:**

Na pitanja vijećnice Nives Božić načelnik odgovara da su se postavile dvije kamere na kritične lokacije divljih odlagališta te da su one pokretne, što znači da se ih može premještati sa lokacije na lokaciju. To je sad bilo probno razdoblje, a sada će se mještani obavijestiti o tome i počet će se kažnjavati! Za žute kante se Općina javila na natječaj 2018. godine, javna nabava je bila provedena 2019. godine, no bila je poništena, a nova nabava je provedena u 2020. godini te se do kraja srpnja očekuju rezultati, ako ne bude žalbe. Za popodnevnu smjenu vrtića javilo se pet roditelja. Neki su imali potrebu za popodnevnom smjenom svaki drugi tjedan jer rade jedan tjedan ujutro, a drugi popodne, neki su trebali samo dva-tri kroz tjedan popodne. Na taj način se nije mogla formirati grupa, jer nisu samo tete u pitanju nego i kuharice.

Na pitanje vijećnika Vlade Hipa načelnik odgovara da je za odvodnju u ulici Matije Gupca u Gornjem Vratnu dobivena građevinska dozvola, da iznos radova iznosi 3.800.000,00 kuna, natječaj nije još proveden, a od Ministarstva regionalnog razvoja dobiveno je 200,000,00, a s obzirom na taj iznos radilo bi se etapno. Što se pak tiče cijene POS-ovih stanova bila bi između 1.200,00 i 1.300,00 eura po metru kvadratnom. Cijena ovisi ustvari o učešću Općine.

Na pitanje vijećnika Stjepana Bistrovića načelnik odgovara da smo svi upoznati sa situacijom Roma te imamo isti problem kao i Općina Petrijanec. Već je bilo sastanaka na tu temu, a nakon incidenta u Romskom naselju – požara, govorilo se o tome da bi tamo trebala biti 24-satno dežurstvo policije i na taj način bi se moglo brzo intervenirati. Bilo bi dobro da se napravi na jednom od idućih vijeća prezentacija toga, a isto tako bi mogli pozvati i policiju. Što se tiče socijalnih pomoći, to neka rješavaju nadležne službe, na koji način bi se ih moglo sankcionirati.

Na pitanje vijećnika Tomislava Lazara načelnik odgovara da se je za asfaltiranje rukometnog igrališta odlučilo već početkom školske godine i trebala bi se riješiti sanacija igrališta i zatim asfaltiranje.

Vijećnik Vlado Hip postavlja još jedno pitanje i to vezano uz temu popodnevne smjene vrtića, naime ''navodno'' je anketa bila sprovedena na taj način da se nisu mogli javljati roditelji koji nemaju upisano dijete u vrtiću? I bilo je rečeno da ako djeca idu popodne onda skroz trebaju hodati popodne?! Načelnik odgovara da to sigurno nije istina jer je anketa bila objavljena javno, na našim i vrtićkim Internet stranicama i mogli su se javiti svi zainteresirani.

Prelazi na utvrđivanje dnevnog reda za 18. sjednicu, no prije samog utvrđivanja načelnik ima dopunu dnevnog reda i to sa točkom 6. Odluka o davanju suglasnosti na Sporazum o korištenju postrojenja i Sporazum o sufinanciranju izgradnje i opremanja postrojenja za sortiranje. Predsjednik vijeća pita sve prisutne vijećnike da li ima još netko dopunu ili izmjenu dnevnog reda? Dopune i izmjene više nema te daje predloženi dnevni red sa dopunom na usvajanje.

Konstatira da svi prisutni vijećnici glasaju za, pa je dnevni red prihvaćen jednoglasno, sa 14 glasova:

**Dnevni red:**

1. Odluka o Izmjeni i dopuni Odluke o socijalnoj skrbi na području Općine Cestica
2. Odluka o ukidanju statusa javnog dobra u općoj upotrebi – nerazvrstana cesta
3. Odluka o ukidanju statusa javnog dobra u općoj upotrebi – nerazvrstana cesta
4. Odluka o oslobođenju od obveze plaćanja komunalne naknade i naknade za uređenje voda za poslovni prostor i građevinsko zemljište koje služi za obavljanje poslovne djelatnosti zbog posebnih okolnosti epidemije bolesti COVID-19 uzrokovane koronavirusom SARS-CoV-2
5. Odluka o izmjenama i dopunama Programa poticanja razvoja malog i srednjeg poduzetništva Općine Cestica za razdoblje 2018.-2021.
6. Odluka o davanju suglasnosti na Sporazum o korištenju postrojenja i Sporazum o sufinanciranju izgradnje i opremanja postrojenja za sortiranje

**Točka 1.**

**ODLUKA O IZMJENI I DOPUNI ODLUKE O**

**SOCIJALNOJ SKRBI NA PODRUČJU OPĆINE CESTICA**

Predsjednik vijeća otvara 1. točku te moli pročelnicu za obrazloženje.

Pročelnica objašnjava kako je nakon 17. sjednice Općinskog vijeća na kojoj je bila donijeta Odluka o socijalnoj skrbi Općine Cestica, ista ta odluka poslana na zakonitost akata te nam je nakon toga iz Ministarstva za demografiju, obitelj, mlade i socijalnu politiku stigao dopis u kojem nas upozoravaju na dio koji govori o troškovima stanovanja gdje je bilo potrebno razgraničiti korisnike koji ostvaruju socijalni uvjet od korisnika koji ispunjavaju posebne i ostale uvjete. Ovom izmjenom i dopunom je to učinjeno.

Predsjednik vijeća zahvaljuje pročelnici na objašnjenu te otvara raspravu.

Nitko se ne javlja za raspravu.

Predsjednik vijeća zatvara raspravu te daje Odluku o izmjeni i dopuni Odluke o socijalnoj skrbni na području Općine Cestica na usvajanje. Od 14 vijećnika, svi glasaju za. Predsjednik vijeća konstatira da je Odluka o izmjeni i dopuni Odluke o socijalnoj skrbni na području Općine Cestica **usvojena jednoglasno**.

**Točka 2.**

**ODLUKA O UKIDANJU STATUSA JAVNOG DOBRA U OPĆOJ UPOTREBI – NERAZVRSTANA CESTA**

Predsjednik vijeća otvara točku 2. i daje riječ načelniku.

Načelnik ukratko objašnjava da se radi o parceli nogometnog igrališta ''Graba'' koja se sređuje, no unutar igrališta je ucrtani kanal i treba sa njega skinuti status javnog dobra kako bi se parcela mogla u cijelosti srediti.

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 2. dnevnog reda, i daje Odluku o ukidanju statusa javnog dobra u općoj upotrebi – nerazvrstana cesta na usvajanje. Od 14 vijećnika/ca, svi vijećnici/ce glasaju za. Predsjednik vijeća konstatira da je Odluka o ukidanju statusa javnog dobra u općoj upotrebi – nerazvrstana cesta **usvojena jednoglasno**.

**Točka 3.**

**ODLUKA O UKIDANJU STATUSA JAVNOG DOBRA U OPĆOJ UPOTREBI – NERAZVRSTANA CESTA**

Predsjednik vijeća otvara točku 3. te daje riječ načelniku.

Načelnik objašnjava da je na području Gajeve ulice ostala parcela koje se koristi godinama privatno, a upisana je kao put, a parcelu koristi obitelj Hrnčić Julijane te predlaže da se sa nje također skine status javnog dobra kako bi se ta parcela mogla prodati na temelju izrađene procjene i upisati na spomenutu.

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 3. dnevnog reda te daje Odluku o ukidanju statusa javnog dobra u općoj upotrebi – nerazvrstana cesta na usvajanje. Od 14 vijećnika/ca, svi vijećnici/ce glasaju za. Predsjednik vijeća konstatira da je Odluka o ukidanju statusa javnog dobra u općoj upotrebi – nerazvrstana cesta **usvojena jednoglasno.**

**Točka 4.**

**ODLUKA O OSLOBOĐENJU OD OBVEZE PLAĆANJA KOMUNALNE NAKNADE I NAKNADE ZA UREĐENJE VODA ZA POSLOVNI PROSTOR I GRAĐEVINSKO ZEMLJIŠTE KOJE SLUŽI ZA OBAVLJANJE POSLOVNE DJELATNOSTI ZBOG POSEBNIH OKOLNOSTI EPIDEMIJE BOLESTI COVID-19 UZROKOVANE KORONAVIRUSOM SARS-COV-2**

Predsjednik vijeća otvara točku 4. i moli načelnika za objašnjenje.

Načelnik objašnjava kako će upravo ovom odlukom pomoći upravo onima koji su ili bili zatvoreni u doba korona virusa ili su radili ali sa smanjenim prometom. Nadalje govori o tome kako upravo iz tih razloga nisu prije poslane uplatnice za komunalnu naknadu.

Predsjednik vijeća otvara raspravu.

Vijećnik Ivan Hohnjec postavlja pitanje zašto se odlukom ograničava samo na mjesec travanj pošto se vide padovi i u ožujku i u svibnju? Načelnik odgovara da se može u odluku staviti za mjesece ožujak, travanj i svibanj.

Vijećnik Stjepan Bistrović govori o tome kako je sad u ovo vrijeme bila nekima i super prodaja, kupovalo se ako ništa drugo onda hrvatsko, a čim su se otvorile granice, ljudi masovno kupuju u Sloveniji, a našima će se stvarati zalihe.

Vijećnik Tomislav Lazar postavlja pitanje kakvi su bili prihodi prošle godine na ime komunalne naknade, odnosno što to znači u konkretnom slučaju oslobađanja – koja su to sredstva? Načelnik odgovara da je godišnji prihod oko 250.000,00 kuna, a da se u ovom slučaju oslobađanja radi o oko 30.000,00 kuna.

Nitko se više ne javlja za raspravu te predsjednik vijeća zaključuje raspravu i daje točku 4. sa dodatkom mjeseca ožujka i svibnja na usvajanje.

Od 14 vijećnika/ca, svi glasaju za. Predsjednik vijeća konstatira da je Odluka o oslobođenju od obveze plaćanja komunalne naknade i naknade za uređenje voda za poslovni prostor i građevinsko zemljište koje služi za obavljanje poslovne djelatnosti zbog posebnih okolnosti epidemije bolesti covid-19 uzrokovane koronavirusom sars-cov-2 **usvojena jednoglasno**.

**Točka 5.**

**ODLUKA O IZMJENAMA I DOPUNAMA PROGRAMA POTICANJA RAZVOJA MALOG I SREDNJEG PODUZETNIŠTVA OPĆINE CESTICA ZA RAZDOBLJE 2018.-2021.**

Predsjednik vijeća otvara točku 5. te daje riječ načelniku.

Načelnik objašnjava kako je u Proračunu osigurano 600.000,00 za prijavitelje na raspisane javne pozive, a prijavilo se oko 100-tinjak prijavitelja, a iznos potpore bi bio oko 950.000,00 kuna. Upravo ovom Odlukom bi se riješilo to da se napravi preraspodjela sredstava, tako da bi svi koji su se prijavili dobili sredstva, napravila bi se rang lista do 600.000,00 kn, a svi oni koji ne ulaze u to dobili bi naknadno, to bi bila kao neka rezervna rang lista. Ta solucija je bolja nego da se ih odbije jer nitko ne garantira da će na idućem javnom pozivu proći.

Predsjednik vijeća otvara raspravu.

Nitko se ne javlja za raspravu, te daje točku 5. na usvajanje.

Od 14 vijećnika/ca, svi glasaju za. Predsjednik vijeća konstatira da je Odluka o izmjenama i dopunama programa poticanja razvoja malog i srednjeg poduzetništva Općine Cestica za razdoblje 2018.-2021. **usvojena jednoglasno**.

**Točka 6.**

**ODLUKA O DAVANJU SUGLASNOSTI NA SPORAZUM O KORIŠTENJU POSTROJENJA I SPORAZUM O SUFINANCIRANJU IZGRADNJE I OPREMANJA POSTROJENJA ZA SORTIRANJE**

Predsjednik vijeća otvara točku 6. te daje riječ načelniku.

Načelnik govori o tome kako će Ministarstvo zaštite okoliša raspisati natječaj za izgradnju sortirnica. Grad Varaždin te ostale općine i gradovi unutar Varaždinske županije kao partneri na projektu, pripremaju se da se za taj natječaj. Ta sortirnica bi bila u gradu Varaždinu. Investiciju vodi Grad Varaždin, a Čistoća d.d. bi u sortirnicu vozila sve ono što se sakupi u reciklažnom dvorištu. To bi bio zajednički projekt, a nakon 5 godina svi koji sudjeluju u projektu bi bili suvlasnici postrojenja.

Predsjednik vijeća otvara raspravu.

Vijećnik Vlado Hip postavlja pitanje da li će onda i odvoz poskupiti te da li je ovo zamjena za Piškornicu? Načelnik odgovara da ne može sa sigurnošću reći da li će doći do poskupljenja i ako da koliko bi to bilo, ali da do bi bila svojevrsna zamjena za Piškornicu.

Zamjenik načelnika Žarko Rodeš postavlja pitanje a što je sa ostalima koji odvoze otpad, kao što je IVKOM ili oni koji imaju vlastito poduzeće? Načelnik odgovara da se to odnosi na sve koji skupljaju otpad, bila to Čistoća, Ivkom ili neko treći.

Vijećnik Stjepan Bistrović postavlja pitanje da li se to samo radi o sortirnici ili još nešto? Jer grad Beč ima tri spalione smeća i cijeli se grad sa okolnim naseljima grije sa time, dok mi imamo sirovinu, a ne iskorištavamo to kako treba, to bi trebalo pojeftiniti, a ne da stalno poskupljuje, a bilo bi dobro kad bi načelnik na zajedničkom sastanku pokrenuo to pitanje cijene i možda se može još nešto izmijeniti. Načelnik odgovara da je do sada na sastancima bila riješ samo o sortirnici, a ne za spalionicu. Isto tako nije siguran da može nešto učiniti što se cijena tiče, to sve regulira država, ali zna jedino da će zajednički to stajati jeftinije, jer sami ne bi mogli ući u taj projekt, bilo bi neisplativo.

Vijećnik Vlado Hip postavlja pitanje da li sva domaćinstva na području Općine imaju kantu te da li posjedujemo kakav spisak toga? Načelnik odgovara da imamo informaciju koliko domaćinstava posjeduje kantu, a to se vidi po izvješću kojega nam dostavlja Čistoća.

Nitko se više ne javlja za raspravu, te daje točku 6. na usvajanje.

Od 14 vijećnika/ca, svi glasaju za. Predsjednik vijeća konstatira da je Odluka o davanju suglasnosti na sporazum o korištenju postrojenja i sporazum o sufinanciranju izgradnje i opremanja postrojenja za sortiranje **usvojena jednoglasno.**

Predsjednik vijeća konstatira da je dnevni red iscrpljen, zahvaljuje vijećnicima/cama na dolasku te zaključuje 18. sjednicu Općinskog vijeća Općine Cestica.

Sjednica završila u 20,30 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

Darko Majhen, mag.pol.